《送赵永贞改丞德化县以万水千山路孤舟几日程为韵 其一》
元代·凌云翰

郎官宰新邑，别酒须更劝。随行但琴鹤，况乃仆夫健。

担簦与负书，累憩不知倦。于时春已阑，花卉杂藤蔓。

丈夫贵逢时，进尺从退寸。鹏程从此开，抟风当九万。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。